Luther | Ons enigste Troos
This entry was posted on September 17, 2015, in Luther.	Lewer kommentaar
Luther oor die krag van die gebed
In 1540 het Luther in verband die gebed gesê: Watter goeie dinge daar ook al gebeur, dit ontstaan en word tot stand gebring in die weg van die gebed. Daar is teen niks ter wêreld enige ander middel as die gebed nie.Die gebed is "Christianorum bombarda" (= die bombardement, die swaargeskut van die Christendom).
Daar is niks so sterk soos gevoude hande nie. Nee, dit is nie dat ons hande self so sterk is nie. Inteendeel. Met ons gevoude hande, met ons gebed sê ons: Met ons hande kry ons niks nie, maar ons lê ons hele lewe in U almagshande.
Ons vou ons hande as teken dat ons hande ons verlossing nie kan bewerk nie, maar net die deurboorde hande van ons Here Jesus Christus. Aan die kruis het Hý en Hý alleen ons verlos van sonde, duiwel en dood.
Jakobus skryf: Die vurige gebed van 'n regverdige het groot krag. Elía was 'n mens net soos ons, en hy het ernstig gebid dat dit nie moes reën nie, en dit het op die aarde drie jaar en ses maande lank nie gereën nie; en hy het weer gebid, en die hemel het reën gegee en die aarde het sy vrug laat uitspruit. (Jakobus 5:16-17)
Waarom was Elia se gebed so kragtig? Hy het 'n beroep gedoen op God se eie Woord, op dit wat Hy Self gesê het in onder andere Deuteronomium 28. As Israel luister na sy Woord, dan mag sy volk weet: "Die HERE sal sy goeie skatkamer, die hemel, vir jou oopmaak om die reën van jou land op die regte tyd te gee en om al die werk van jou hand te seën; en jy sal aan baie nasies uitleen, maar self nie hoef te leen nie." (v 12) As Israel egter van Hom afdwaal, sal hulle ervaar: "Die HERE sal die reën van jou land poeier en stof maak; van die hemel sal dit op jou afkom totdat jy verdelg is."(v 24)
Ware gebed is 'n greep na, 'n beroep op God se eie Woord en dit is 'n Almagswoord. Here, U het dit tog Self gesê …